સોમવારે વરાછા વિસ્તારમાં સરથાણા જકાતનાકા પાસે પાલિકાની 403 નંબરના રૂટ ઉપર ચાલતી સિટી બસના ડ્રાઇવરે ગફલત કરતાં રાહદારી અડફેટમાં આવી ગયો હતો. તેનું ઘટનાસ્થળ ઉપર જ કમકમાટી ભર્યુ મોત નીપજ્યું હતું. બન્યુ એવું હતું કે, હીરાબાગ પાસે ડોક્ટરહાઉસ નજીક ઓવરબ્રિજની નીચે રહેતો ભાવેશ દેવીપૂજક બિમાર હતો. એટલે, દવાખાનામાં જવા માટે બીઆરટીએસની લેનમાંથી રોડ ક્રોસ કરી રહ્યો હતો. ત્યારે જ સિટીબસ પસાર થતી હતી તેણે ભાવેશને અડફેટમાં લઈ લીધો હતો. ઘટનાસ્થળે જ ભાવેશના પ્રાણપંખેરૂ ઉડી ગયા હતાં. આ જોઈને ત્યાં હાજર લોકો ઉશ્કેરાયા હતાં. પથ્થરમારો કરીને બસના કાચ તોડી નાંખ્યા હતાં. બસ સળગાવી દે તે માટે દોડાદોડી કરાઈ રહી હતી. તેવામાં પોલીસ પહોંચી જતા વાતાવરણને કાબુમાં લઈ લીધું હતું. પોલીસે લોકોના ટોળઆને વિખેર્યા હતાં અને મૃતકની લાશને પોસ્ટમોર્ટમ માટે સ્મીમેર હોસ્પિટલમાં ખસેડવા માટેની તજવીજ હાથ ધરી હતી.